

**H O T Ă R Â R E**

**privind aprobarea unor măsuri referitoare la organizarea și funcționarea**

**societății Univers T S.A.**

Consiliul Judeţean Cluj întrunit în şedinţă ordinară;

Având în vedere Proiectul de hotărâre înregistrat cu nr. 69 din 13.04.2023 privind aprobarea unor măsuri referitoare la organizarea și funcționarea societății Univers T S.A., propus de Președintele Consiliului Județean Cluj, domnul Alin Tișe, care este însoţit de Referatul de aprobare cu nr. 15553/2023; Raportul de specialitate întocmit de compartimentul de resort din cadrul aparatului de specialitate al Consiliului Judeţean Cluj cu nr. 15555/2023 şi de Avizul cu nr. 15553 din 19.04.2023 adoptat de Comisia de specialitate nr. 4, în conformitate cu art. 182 alin. (4) coroborat cu art. 136 din Ordonanța de urgență a Guvernului nr. 57/2019 privind Codul administrativ, cu modificările și completările ulterioare;

Luând în considerare prevederile art. 123 – 140 și ale art. 142 - 156 din Regulamentul de organizare şi funcţionare a Consiliului Judeţean Cluj, aprobat prin Hotărârea Consiliului Judeţean Cluj nr. 170/2020, republicată;

În conformitate cu prevederile:

* art. 173 alin. (1) lit. a) și alin. (2) lit. d) din Ordonanța de urgență a Guvernului nr. 57/2019 privind Codul administrativ, cu modificările și completările ulterioare;
* Legii privind societăţile nr. 31/1990, republicată, cu modificările şi completările ulterioare;
* Ordonanţei de urgenţă a Guvernului nr. 109/2011 privind guvernanţa corporativă a întreprinderilor publice, aprobată prin Legea nr. 111/2016, cu modificările şi completările ulterioare;
* Hotărârii Guvernului nr. 722/2016 pentru aprobarea Normelor metodologice de aplicare a unor prevederi din Ordonanţa de urgenţă a Guvernului nr. 109/2011 privind guvernanţa corporativă a întreprinderilor publice;
* Hotărârii Consiliului Județean Cluj nr. 55/2022 privind exercitarea calității de autoritate publică tutelară/acționar pentru consiliul de administrație/administrator al unor întreprinderi publice aflate sub autoritatea Consiliului Județean Cluj, cu completările ulterioare;
* Hotărârii Consiliului Județean Cluj nr. 189/2022 privind aprobarea indicatorilor de performanță financiari și nefinanciari pentru administratorii societății Univers T S.A.;

Fiind îndeplinite prevederile cuprinse la art. 182 alin. (4) coroborate cu cele ale art. 136 și art. 139 din Ordonanța de urgență a Guvernului nr. 57/2019 privind Codul administrativ, cu modificările și completările ulterioare;

În temeiul competențelor stabilite prin art. 182 alin. (1) și art. 196 alin. (1) lit. a) din Ordonanța de urgență a Guvernului nr. 57/2019 privind Codul administrativ, cu modificările și completările ulterioare;

**hotărăşte:**

**Art. 1. (1)** Se aprobă demararea procedurii de selecție pentru postul de administrator rămas neocupat în urma selecției la societatea Univers T S.A.

**(2)** Procedura de selecție se va realiza de către Comisia de selecție, asistată de un expert independent, specializat în recrutarea resurselor umane, în baza acordului-cadru existent.

**Art. 2. (1)** Se numește în calitate de administrator provizoriu neexecutiv în Consiliul de administrație al societății Univers T S.A. domnul Nilaș Rareș Doralin, pe o perioadă de 4 luni, începând cu data de 02.05.2023.

**(2)** Persoana nominalizată la alin. (1) încheie cu Consiliul Județean Cluj un contract de mandat, conform modelului-cadru cuprins în **anexa** care face parte integrantă din prezenta hotărâre, iar indicatorii de performanță financiari și nefinanciari ai Consiliului de administrație sunt cuprinși în anexa la contractul de mandat.

**(3)** Se mandatează domnul Marius Mînzat –vicepreședinte al Consiliului Județean Cluj- să semneze, în numele și pentru Consiliul Județean Cluj, contractul de mandat prevăzut la alin. (2) și anexa la acesta.

**Art. 3. (1)** Se stabilește cuantumul indemnizației lunare fixe pentru remunerația membrului Consiliului de administrație al societății Univers T S.A. precizat la art. 2 alin. (1) în sumă netă de 2.000 lei.

**(2)** Componenta variabilă a indemnizației membrilor Consiliului de administrație al societății Univers T S.A. se stabilește anual, în funcție de nivelul de realizare a obiectivelor cuprinse în planul de administrare și de gradul de îndeplinire a indicatorilor de performanță financiari și nefinanciari.

**Art. 4.** Cu punerea în aplicare a prevederilor prezentei hotărâri se încredinţează Preşedintele Consiliului Judeţean Cluj, prin Direcţia Generală Buget-Finanțe, Resurse Umane, precum și societatea Univers T S.A.

**Art. 5.** Prezenta hotărâre se comunică Direcţiei Generale Buget-Finanțe, Resurse Umane, societății Univers T S.A.; domnului Nilaș Rareș Doralin, precum și Prefectului Județului Cluj și se aduce la cunoştinţă publică prin afișare la sediul Consiliului Județean Cluj şi prin postare pe pagina de internet ”[www.cjcluj.ro](http://www.cjcluj.ro)”.

 **Contrasemnează:**

 **PREŞEDINTE,**  p. **SECRETAR GENERAL AL JUDEŢULUI,**

 **Alin Tișe Simona Gaci**

**Nr. 71 din 26 aprilie 2023**

*Prezenta hotărâre a fost adoptată cu 32 voturi “pentru” și 2 ”abțineri”, iar un membru al Consiliului județean nu a votat, fiind astfel respectate prevederile legale privind majoritatea de voturi necesară.*